ཞེས་བཤད་ཡོད།ཚོགས་འདུའི་ཐོག་ང་ཕོད་ཀྱིས་སྙན་སེང་ཞིབ་ཕྲ་ཞུས་རྗེས་ཞི་གྲོས་སྐུ་ཚབ་ཚོགས་པའི་ཁོངས་མི་ལྷའུ་རྟ་རས་ཀྱང་ཁ་སྣོན་ཁ་ཤས་ཞུས་པ་དང་འབྲེལ་ཚོགས་འདུར་གྲོས་བསྡུར་དང་ཁོང་ཚོར་སྐྱོན་བརྗོད་གནང་བདེ་བའི་ཆེད་བོད་ཀྱི་ཞི་མོལ་སྐུ་ཚབ་རྣམས་ཚོགས་རྭའི་ཕྱིར་ཐོན།ཁོང་ཚོ་ཕྱིར་ཐོན་རྗེས་བོད་ལྗོངས་ཚོགས་འདུ་རྒྱས་འཛོམས་ཀྱིས་ཛ་དྲག་ཉེན་ཆེའི་གནས་སྟངས་དེ་འདྲའི་འོག་བཀའ་བློན་ང་ཕོད་སོགས་ཀྱིས་རང་ཉེན་ལ་མ་ལྟོས་པར་འབད་བརྩོན་གནང་སྟེ་རང་ཕྱོགས་ལ་ཁེ་ཕན་གང་ཆེ་ཡོང་ཐབས་ཀྱི་གྲོས་མཐུན་དེ་འདྲ་ཞིག་བཞག་པ་ལས་ལྷག་པ་ཞིག་ཡུལ་དུས་གནས་སྟངས་དབང་གིས་ཡོང་ཐབས་མེད་པའི་ངོས་འཛིན་གནང་བ་དང་མཉམ་དུ།གྲོས་མཐུན་དོན་ཚན་༡༧ནང་དམག་སྲིད་ཨུ་ཡོན་ལྷན་ཁང་འཛུགས་རྒྱུ་གསལ་བ་དེའི་འགན་དབང་ག་རེ་ཡིན་པ་དང་།དེ་བཞིན་༸གོང་ས་ཏཱ་ལའི་བླ་མའི་སྐུ་དབང་གི་གནས་སྟངས་ཇི་ལྟར་ཡིན་པ།བོད་ལ་ཡང་སྙིང་རྒྱ་ནག་གི་དམག་དཔུང་གྲངས་ཇི་ཙམ་འཇོག་རྒྱུ་ཡིན་པ་དང་བོད་དམག་བསྒྱུར་བཅོས་ཀྱི་འཆར་གཞི་གོ་རིམ་ཇི་ལྟར་ཡིན་པ།བཀའ་བློན་ང་ཕོད་ངག་དབང་འཇིགས་མེད་ཀྱིས་པེ་ཅིང་ནས་རྒྱ་ནག་གཞུང་ལ་དགོས་འདུན་བཏོན་ཟིན་པ་ལྟར།མདོ་སྟོད་སྨད་ཀྱི་ས་ཁུལ་རྣམས་བོད་གཞུང་གི་མངའ་ཁོངས་སུ་ཟླ་སྒྲིལ་གནང་རྒྱུའི་གནད་དོན་བཅས་ཀྱི་སྐོར་ལ་ངེས་པར་གསལ་བཤད་དགོས་པ་དང་།གསལ་བཤད་འདོད་བློ་ཁེངས་པ་བྱུང་མཚམས་གཞི་ནས་གྲོས་མཐུན་ལ་མོས་མཐུན་ཡོད་པའི་ཏར་འཕྲིན་གནང་རྒྱུའི་ཐག་གཅོད་གནང་།